Dagur og Tommi á Búllunni

Í nýju tölublaði Frjálsrar verslunar eru ítarleg viðtöl við Dag B. Eggertsson borgarstjóra og Tómas A. Tómasson, kunnasta og líklegast orðheppnasta veitingamann landsins en hann fer á kostum í viðtalinu. Þá er 22 síðna blaðauki um kvótakerfið en þessi úttekt er algjör skyldulesning. Leiðari Jóns G. Haukssonar er um fyrirhugaða úttekt Hannesar Hólmsteins Gissurarsonar á erlendum áhrifaþætti bankahrunsins og segir Jón að í einni setningu hafi erlend áhrif hrunsins verið þau að útlendir bankamenn – í samvinnu við eigendur íslensku bankanna – hafi breytt íslensku bönkunum úr sparibaukum í spilavíti.

Dagur segist hafa íhugað að draga sig í hlé í stjórnmálum fyrir fjórum árum þegar Samfylkingin tapaði verulegu fylgi og fékk aðeins 19% á sama tíma og Besti flokkur Jóns Gnarrs fékk 36% fylgi og sex borgarfulltrúa kjörna.

Hann segist ekki hafa átt frumkvæðið að því að hefja samstarf við Jón Gnarr en ekki hugsað sig lengi um að stökkva á vagninn og mynda meirihluta með Besta flokknum þegar það var fært í tal. „Það voru margir í mínum flokki sem töldu þetta ótrúlega áhættu sem ég væri að taka, hálfgert feigðarflan að fara í samstarf við nýtt stjórnmálaafl sem hafði fengið svona mikið fylgi með alls konar fólk innanborðs og við vissum ekkert hvernig og hvort myndi standast álagið. Ég tók vissulega áhættu en ákvað einfaldlega að treysta samstarfsfólkinu,“ segir Dagur.

Vinsældir Dags sem borgarstjóra ná langt út fyrir raðir Samfylkingar, eins og fram kom í skoðanakönnunum fyrir kosningarnar. Þrátt fyrir aukið fylgi Samfylkingar þá tapaði Besti flokkurinn fjórum mönnum og því féll meirihlutinn. Dagur og Björn Blöndal mynduðu hins vegar meirihluta með Vinstri-grænum og Pírötum og hafa samtals níu borgarfulltrúa af fimmtán.

Í þessu viðtali við Frjálsa verslun fer Dagur yfir ýmis málefni; flugvallarmálið; stöðu Samfylkingarinnar á landsvísu; hvort hann ætlar fram í formennsku í flokknum; umhirðuna í borginni; moskumálið svokallaða; Framsóknarflokkinn; samruna sveitarfélaga á höfuðborgarsvæðinu og ýmislegt fleira.

Hann er spurður um hugsanlega formennsku í Samfylkingunni.

Sérð þú þig fyrir þér sem næsta formann Samfylkingarinnar?

Nei.

Af hverju ekki?

Af hverju ætti ég að gera það?

Af því að þú vinnur hér í Reykjavík ótvíræðan kosningasigur meðan Samfylkingin er að tapa hér allt í kringum okkur og á erfitt á landsvísu. Þú varst varaformaður en ákvaðst að fara ekki í formannsslag.

Nei, ég fór ekki í formannsslaginn og ákvað að einbeita mér að borginni og ég er bara rétt að byrja hér. En það er nú einu sinni bara þannig að það fólst í þeirri ákvörðun að fara ekki í formannsframboð, hvorki 2009 né núna síðast, að ég vildi beina kröftum mínum að borginni og það einfaldlega stendur.

Hefur það verið nefnt við þig að fara í formanninn?

Jájá, það eru margir búnir að nefna það við mig, ekki bara innan Samfylkingarinnar heldur eru það ekki síst fjölmiðlarnir sem hafa verið að spyrja mig út í þetta vegna þess að okkur gekk mjög vel hérna í Reykjavík og kannanir sýndu að ég hef mjög mikinn stuðning. Mér þykir mjög vænt um þann stuðning en það var stuðningur við mig í stól borgarstjóra og undir því trausti ætla ég mér að standa.

Efnisyfirlitið lítur annars svona út:

Það er bara einn Tommi:

Heimsyfirráð eða dauði!

22 síðna blaðauki um kvótakerfið:

Eru veiðigjöldin atlaga að þjóðinni?

Ragnar Árnason:

Náttúrupassi er afleit hugmynd!

Árni Þór Árnason:

Reikningar skipafélaganna voru skrípaleikur.

Hlutabréfamarkaðurinn:

Tíu stærstu fjármálafyrirtæki Norðurlandanna.

RoadMap:

Veitir fyrirtækjum ráðgjöf í samfélagsábyrgð!

Leiðarinn:

Úttekt Hannesar Hólmsteins.

------------------------------

6 Leiðari: Úttekt Hannesar.

8 Fagur Fimmvörðuháls.

10 Hlutabréf: Hlutur Exista í Sampo væri núna 635 milljarða virði.

12 Kauphöllin: Tíu stærstu fjármálafyrirtæki Norðurlandanna.

14 Álitsgjafar.

14 Ragnar Árnason: Náttúrupassi er afleit hugmynd.

16 Árni Þór Árnason: Reikningar skipafélaganna voru skrípaleikur.

24 Forsíðuefnið: Dagur B. Eggertsson borgarstjóri í ítarlegu viðtali.

34 Stjórnun: Herdís Pála: Nýtur þú velgengni?

36 Nærmynd: Sigurður Páll Hauksson, nýr forstjóri Deloitte.

42 Konungur borgaranna: Það er bara einn Tommi.

48 Kvótakerfið. Tuttugu og tveggja síðna blaðauki um kvótakerfið og hvort veiðigjöldin

séu að brjóta niður samkeppnisstöðu Íslendinga gagnvart keppinautunum.

68 Endurbætt Borgartúnið: Fallegri gata en erfiðari í akstri.

70 RoadMap veitir fyrirtækjum ráðgjöf í samfélagsábyrgð.

72 Grænland: Í paradís hreindýrabóndans!

78 Hönnun.

80 Kvikmyndir.

82 Lokaorðið: Fyrirtækið RE 101 Reykjavík.